  Виталий Пронин Концертъёс, выжыкылъёс, спектакльёс...Гужем куспын ми мӧзмим учкисьёслэсь, соин ик шумпотыса усьтомы выль сезонмес, шуиз Удмурт кун филармонилэн кивалтӥсез Алексей Фомин.Туэ нырысьсэ филармония ӧсъёссэ усьтӥз покчи учкисьёслы. 20-тӥ куарусёнэ татчы сомында тэшкылиос вуизы, филармониын ужасьёс куалектӥзы, шедёз-а ваньмызлы инты. Пичи учкисьёс пукыса 3 спектаклез адӟизы, нош анай-атайёслы инты ӧз шедьы ини, соос сылоно луизы. Учкисьёсты будэтон вылысь филармония нылпиослы дасяз кӧня ке пумо абонементъёс.- «Музыгранты» группа 5-10 аресъем учкисьёслы сӥзьыл, толалтэ но тулыс 3 пӧртэм жанръем концертъёс возьматоз. Филармония дасяз «Лицейский» социальной проект. Субботаосы мынозы 6-тӥ-11-тӥ классын дышетскисьёс понна концертъёс. Мукетыз проектмы - «Нылпи спектакльёсъя факультет» - кылдӥз Ижысь туала драматургияя но режиссурая центрен валче (режиссёрез Павел Зорин). Спектакльёс ортчозы фойеын, татчы лыктэм пиналъёс асьсэос пыриськозы, шудозы отын. Павел Зоринэн кенешиськом на война вакытэ будэм пиналъёслы но туала нылпиослы сӥзем спектакль дасян сярысь. Со сяна, егит учкисьёслы оркестр шудэм улсын выжыкылъёс чузъяськозы. Азьланьтӥськозы удмурт, бигер но ӟуч фольклорлы сӥзем концертъёс. «Ленок», «Асылъяр» но «Шудон» нылпи коллективъёс филармонилэн сценаез вылын программаоссэс (спектакльёс, концертъёс, шудонъёс, сям-йылолъёс) возьматозы, - шуиз Алексей Фомин.Концертъёс, выжыкылъёс, спектакльёс... Зэм но, филармония Мунё театрлы аспӧртэмлыко конкуренция кылдытэ. Но ӝоже уськытэмын уз луэ шоро-куспо но арлыдо учкисьёс. Кылсярысь, азьланьтӥськозы дуннеысь калыкъёслэн крезьгурзылы сӥзем концертъёс. Нырысетӥез луоз ини таяз кӧснуналэ, 26-тӥ куарусёнэ, тодматскомы Даниысь кырӟасен. Гури Хансдоттир Европаысь кылзӥсьёсты-учкисьёсты ас палаз берыктӥз ини. Солэн творчествояз пӧлэстӥсько поп, рок крезьгуръёс, уйпал балладаос, скандинавской фолк но мукетыз.Тузон пуксьыса уз вуы «Стейнвей» рояльёс вылэ. Соос та концерт сезонын туж ӵем чузъяськозы. Кылсярысь, 5-тӥ октябре шаерамы улӥсьёс дунъяны быгатозы 2 тодмо пианистъёслэсь шудэмзэс. Злата Чочиева но Рэм Урасин быдэстозы В. Моцартлэсь, Ф. Шубертлэсь, А. Бородинлэсь, С. Рахманиновлэсь, С. Прокофьевлэсь произведениоссэс. Та дуэт 4-тӥ арзэ сцена вылын, усточиослы вожмасько дуннеысь сценаос. Удмуртие озьы ик вуоз Дмитрий Маслеев. Та егит пианист туэ П. Чайковскийлы сӥзем 15-тӥяз калыккуспо конкурсын вормиз. Удмурт филармония туж кема вераськонъёс нуиз, Д. Маслеев Иже мед лыктоз шуыса. Туннэ тодмо ини: егит усточи дорамы вуоз тулыс, «П. Чайковскийлэн дор палъёсаз» 59-тӥяз крезьгуро фестивале.- Ноябре Ижын но Воткинскын концерт сётоз Омскысь ӟуч калык хор. Феврале ми ортчытом баянэн но аккордеонэн шудонъя конкурс - Россиын сыӵе вожвылъяськон ӧвӧл. Ми сое радъяломы Культура удысын ужасьёслэсь тодон-валанзэс будэтонъя центрен но Ижысь искусствоосъя 2-тӥ нылпи школаен валче. Ӵошатскисьёсты дунъялоз жюри, соос пӧлын луоз Санкт-Петербургысь «Терем-квартет» коллектив, шаерысьтымы учкисьёс соосты умой тодо но ярато. Дышем сямъя луозы «Шуд, кырӟа, удмурт арган» но юморлы сӥзем «Маскара» фестивальёс. Туэ 65 арес тырмысал «Шулдыр ӝыт» ансамблез кылдытӥсьлы, Россиысь дано артистлы Анатолий Ушаковлы. Солы сӥзьыса, 13-тӥ ноябре луоз «Дано мед луоз серекъян» концерт, - шуиз Алексей Фомин.Галина Семёнова Теги: АлексейФомин Культура  